***Zebegény Község Polgármesterétől***

***2627 Zebegény, Árpád u. 5.***

*E-mail:* polgarmester@zebegeny.hu

**Napirendet tárgyaló ülés dátuma:** 2025. február 13.

**Előterjesztést készítette:** Schottner Norbert helyettesítő jegyző

**Előterjesztő:** Schottner Norbert helyettesítő jegyző

**A határozat elfogadásához szükséges többség típusa:** egyszerű

***ELŐTERJESZTÉS***

*Zebegény Község Képviselő-testületének 2025.02.13. napján tartandó ülésére*

**Javaslat Zebegény Község Önkormányzat közbeszerzési szabályzatának elfogadására**

Tisztelt Képviselő-testület!

Az önkormányzat működését szabályozó minden nagyobb szabályzatot célszerű egy-egy önkormányzati ciklus végén felülvizsgálni és amennyiben módosításra szorul, úgy azokat átvezetni rajta.

Zebegény Község Önkormányzat közbeszerzési szabályzata 2019. júliusi és az elmúlt 5 és fél évben több jelentős változás is volt a Kbt-ben, amely kisebb részben hatással lehet egy önkormányzat szabályzatára.

Átvizsgálva a hatályos szabályzatot, több ponton is módosításra, rövidítésre szorul, illetve olyan fontos mellékleteket nem határoz meg (összeférhetetlenségi és titoktartási nyilatkozatok), amelyek ma már kötelezőek és szükség van hozzájuk egységes szerkezetre.

A jelenlegi szabályzat meghatározza, hogy az uniós értékhatár felett és alatt milyen eljárás indítható, holott ezeket a Kbt. is felsorolja és az eljárás fajtájának kiválasztása legtöbb esetben nem választható kérdés, hanem Kbt. szerinti kötelezettség.

Szintén a jelenlegi szabályzat 3. pontjában van olyan pont, amely azt mondja, hogy a közbeszerzési eljárás fajtájának meghatározása (3.4) a Polgármester feladata. Ez minden esetben a közbeszerzési szakértelemmel bíró személy feladata kell, hogy legyen, hiszen az ő szakértelme garantálja, hogy a közbeszerzési eljárás a hatályos jogszabályoknak megfelelően zajlik.

A jelenlegi és az új szabályzat is kimondja, hogy az eljárás megindítása, a felhívás közzététele, az értékelési szempontrendszer kialakítása polgármesteri hatáskör, a hatáskörök tekintetében változás nem történik az új és régi szabályzat között.

Az új szabályzat értelmében:

Az Önkormányzat közbeszerzési eljárásainak eredményéről a Képviselő-testület dönt, mint az Önkormányzat Döntéshozója. A Döntéshozó dönt az eljárás visszavonásáról, valamint a Bírálóbizottság javaslata alapján meghozza az ajánlatok (részvételi jelentkezések) elbírálásával kapcsolatos döntéseket. A Döntéshozó hozza meg a tárgyalásos eljárás esetén a tárgyalás(ok) utáni közbenső döntést és az eljárás végén az eljárást lezáró döntést. Dönt továbbá a közbeszerzési eljárás eredménytelenné nyilvánításáról, a Kbt. 73. §-ban vagy a 104. § (5) bekezdésében megfogalmazott körülmények fennállása esetén.

A Bírálóbizottság tagjait minden egyes közbeszerzési eljárás esetén egyedileg kell kijelölni, egy Bírálóbizottsági megbízólevél csak egy közbeszerzési eljárásban való részvételre jogosít és kötelez.

Kérem a Tisztelt Képviselő-testületet, hogy a határozati javaslatot fogadja el.

Zebegény, 2025. február 07.

 Ferenczy Ernő Ervin

polgármester

**HATÁROZATI JAVASLAT**

Zebegény Község Önkormányzat Képviselő-testülete úgy dönt, hogy a melléklet szerinti tartalommal jóváhagyja Zebegény Község Önkormányzat közbeszerzési szabályzatát.

Határidő: folyamatos

Felelős: polgármester